Alicia Vikander
Alicia Vikander er en svensk skuespiller, der især er kendt for sine roller i En kongelig affære (2012), Ex Machina (2014) og The Danish Girl (2015).
Vikander har spillet med i teater og musicals, siden hun var 7 år gammel og er uddannet balletdanser ved Royal Ballet i Stockholm. Hun har medvirket i en række film og tv-serier og er en af verdens højest betalte skuespillere.
Hun debuterede i den svenske dramaserie Andra Avenyn (Second Avenue, 2007-2010) som Jossan Tegebrandt Björn og havde sin debut som filmskuespiller i 2010 i den anmelderroste film Pure, for hvilken hun vandt den svenske Guldbagge-pris for bedste kvindelige hovedrolle.
Vikander opnåede international bevågenhed efter rollen som Kitty (hendes første engelsksprogede film) i Anna Karenina (2012). Samme år spillede hun Dronning Caroline Mathilde i en talentfuld skuespilspræstation i den Oscarnominerede film En Kongelig Affære (2012), hvor hun spillede over for Mads Mikkelsen (Johann Friedrich Struensee) og Mikkel Boe Følsgaard (Christian d. 7).
I science fiction-filmen Ex Machina (2014) spillede Vikander den androide robot, Ava, der udstyret med kunstig intelligens havde fået den opgave at få den mandlige hovedrolle Caleb til at forelske sig i hende.
Vikander spillede rollen som Gerda Wegener i A Danish Girl (2015) og vandt en Oscar for bedste kvindelige birolle for sin præstation. Filmen bygger på den biografiske roman af David Ebershoff af samme navn og handler om den danske maler Lili Elbe, der var den første transkønnede i verden, som fik foretaget kønsskifteoperation.
I 2018 spillede Vikander rollen som den ikoniske Lara Croft i Tomb Raider. Vikander spillede endvidere den kvindelige hovedrolle Essel i den middelalderlige ridderfilm The Green Knight (2021), som er baseret på det berømte Kong Arthur-digt Sir Gawain and the Green Knight (Gawan og den grønne ridder).
Senest spillede Vikander hovedrollen som superstjernen Mira Harberg i den mindre vellykkede amerikanske miniserie Irma Veep (2022).